b'\n_START_ARTICLE_\nCrack (kokain)\n_START_PARAGRAPH_\nCrack eller crack-kokain er kokain, der er forarbejdet, s\xc3\xa5 det kan ryges._NEWLINE_I det verdensanerkendte medicinske tidsskrift The Lancet fremsatte David Nutt\xc2\xa0 et al i 2007 et system til vurdering af misbrugsstoffers skadevirkning, ikke overraskende er kokain at finde i toppen af listen kun overg\xc3\xa5et af heroin._NEWLINE_Kokain hydroklorid er den mest udbredte og kendte af kokainens tilstandsformer, og misbruges af en bred demografi. Den mest almindelig indtagelsesform er optagelse gennem n\xc3\xa6seslimhinderne ved snifning. En dansk unders\xc3\xb8gelse foretaget i efter\xc3\xa5ret og vinteren 2008-2009 blandt unge danske natklubg\xc3\xa6ster (n = 1489) fastsl\xc3\xa5r at sandsynligheden er 48% for, at en arbejdende mand p\xc3\xa5 25 \xc3\xa5r som har indtaget otte genstande alkohol, har erfaring med kokain. (Gennemsnitlig indtagelse af alkohol per person p\xc3\xa5 danske natklubber var otte genstande p\xc3\xa5 tidspunktet for unders\xc3\xb8gelsen.)_NEWLINE_Sandsynligheden for at have erfaring med kokain stiger til 57% for en arbejdende mand p\xc3\xa5 20 \xc3\xa5r, som har indtaget 14 genstande alkohol._NEWLINE_Kokain hydroklorid kan ikke benyttes til rygning, da stoffet ved opvarmningen spaltes til inaktive pyrolyseprodukter._NEWLINE_Stofbrugere fremstiller derfor selv crack via Freebasing\xc2\xa0, hvor kokainhydroklorid vaskes med en vandig basisk opl\xc3\xb8sning f.eks. natriumbikarbonat og udskilles som fri kokain base. Processen er velkendt i rusmiddelmilj\xc3\xb8et hvor detaljeret information og vejledning p\xc3\xa5 videoer deles mellem brugerne p\xc3\xa5 internettet. _NEWLINE_Crack ryges som oftest i selvfremstillede glaspiber. Center for ops\xc3\xb8gende Indsats og  Brugerforeningen for aktive stofbrugere gennemf\xc3\xb8rte fra 2009 fors\xc3\xb8g med udvikling og uddeling af crack-ryges\xc3\xa6t._NEWLINE_Hastigheden hvorved kokain optages og kan detekteres i blodet, varierer som forventet med indtagelsesm\xc3\xa5den. Ved rygning ses h\xc3\xb8je plasmakoncentrationer n\xc3\xa6sten momentant. _NEWLINE_Wallace beskriver det i 1991 som; \xe2\x80\x9d\xe2\x80\xa6even an intravenous user of cocaine would be impressed with the much more rapid and intense effects from the smoking route, using crack.\xe2\x80\x9d_NEWLINE_I artiklen \xe2\x80\x9dDrug users\xe2\x80\x99 perceptions of \xe2\x80\x98controlled\xe2\x80\x99 and \xe2\x80\x98uncontrolled\xe2\x80\x99 Use\xe2\x80\x9d beskriver Tom Decorte det som f\xc3\xb8lgende:_NEWLINE_Fourteen (13.7% of the 102 who replied to this question) believed that uncontrolled users are unable to stop using (the binge pattern)._NEWLINE_It is of interest that many refer to_NEWLINE_this binge pattern when talking about freebasing:_NEWLINE_They all base too, and when it\xe2\x80\x99s gone, they start looking for lumps on the carpet, anything. Or they see white lumps everywhere\xe2\x80\xa6..\n_START_SECTION_\nCrackepidemi\n_START_PARAGRAPH_\nF\xc3\xa6nomenet omkring rygning af crack startede i USA og udbredelsen blev her betegnet som n\xc3\xa6rmest epidemisk. \xc3\x85ret 1984 er udpeget som \xc3\xa5ret for p\xc3\xa5begyndelsen af den Amerikanske Crackepidemi\xc2\xa0. I dag er lande som Brasilien, USA, England og Spanien h\xc3\xa5rdt ramte af kokain og crack-misbrug.\n_START_SECTION_\nEuropa\n_START_PARAGRAPH_\nSelvom crack er efterspurgt p\xc3\xa5 gadeplan i EU, afspejles dette ikke i de konfiskerede m\xc3\xa6ngder, f.eks. i 2011 hvor under 0,2% af den totale beslaglagte_NEWLINE_kokain var i form af crack._NEWLINE_Det europ\xc3\xa6iske overv\xc3\xa5gningscenter for narkotika og stofmisbrug\xc2\xa0 (EMCDDA) estimerer at 26% af kokainbrugere i behandling, er brugere af crack. EMCDDA udtrykker endvidere stor bekymring for denne gruppe af marginaliserede borgere, som udg\xc3\xb8r en betydelig samfundsopgave for sociale myndigheder, kriminalforsorgen og misbrugsbehandlingen.\n_START_SECTION_\nDanmark\n_START_PARAGRAPH_\nNyeste rapport (2014) fra Sundhedsstyrelsen omhandlende narkosituationen i Danmark beskriver unges syn p\xc3\xa5 kokain som et stof der ikke har betydning for ens \xc3\xb8vrige liv og tilmed n\xc3\xa6rmest kan v\xc3\xa6re  pr\xc3\xa6stationsfremmende. Desv\xc3\xa6rre differentierer rapporten ikke mellem de forskellige indtagelsesformer af kokain, men udtrykker bekymring for unges omgang med kokain._NEWLINE_\xe2\x80\x9dRisikoforst\xc3\xa5elserne er v\xc3\xa6sentlige for de uerfarne unges villighed til at eksperimentere med stoffer, og kokainens ambivalente position betyder, at det m\xc3\xa5 formodes at flere unge derfor kan v\xc3\xa6re villige til at eksperimentere med kokain."_NEWLINE_Indtil nu har estimeringen af crack-forbruget i Danmark v\xc3\xa6ret baseret p\xc3\xa5 selvrapportering og observationer. S\xc3\xa5danne oplysninger er desv\xc3\xa6rre ofte forbundet med stor usikkerhed og kan derfor ikke give et retvisende billede af den p\xc3\xa5g\xc3\xa6ldende situation i Danmark.\n_START_SECTION_\nLaboratorieanalyse\n_START_PARAGRAPH_\nLaboratorieanalyser kan skelne rygning af kokainbase (=crack) fra andre indtagelsesformer af kokain. Simulering af crackrygning i videnskabelige fors\xc3\xb8g har p\xc3\xa5vist sammens\xc3\xa6tningen af forskellige kemiske stoffer der ind\xc3\xa5ndes gennem crackpiben. _NEWLINE_Temperatur og flow i piben har stor indflydelse p\xc3\xa5 m\xc3\xa6ngden af fordampet kokain, der hurtigt n\xc3\xa5r lungerne og udl\xc3\xb8ser en intens eufori.\n_START_SECTION_\nPyrolytiske biomark\xc3\xb8rer for rygning af crack\n_START_PARAGRAPH_\nStoffet Methylecgonidin\xc2\xa0 (MED) er et specifikt pyrolyseprodukt og en biomark\xc3\xb8r, som dannes under eliminering af benzoesyre i gasfase, optages i blodet og kan m\xc3\xa5les i relativt h\xc3\xb8je koncentrationer i b\xc3\xa5de blod og urin hos crackrygere._NEWLINE_MED er ikke stabilt i biologiske pr\xc3\xb8ver, men nedbrydes b\xc3\xa5de in vivo og in vitro (i basisk urin) til Ecgonidin\xc2\xa0 (ED)\n_START_SECTION_\nLaboratoriestudie udf\xc3\xb8rt i Danmark\n_START_PARAGRAPH_\nI Danmark findes der, s\xc3\xa5 vidt vides, ikke nogen publicerede unders\xc3\xb8gelser af pr\xc3\xa6valensen for crack-rygning, ej heller i form af kvalitative unders\xc3\xb8gelser. Man sk\xc3\xb8nner, at knap 1% af den samlede voksne befolkning i EU mindst \xc3\xa9n gang har indtaget kokain. EMCDDA har estimeret, at ca. 23% af kokainbrugere i behandling er crack-rygere . Samtidig har EMCDDA udtrykt stor bekymring for netop denne gruppe af st\xc3\xa6rkt marginaliserede personer, som udg\xc3\xb8r en betydelig samfundsopgave for de sociale myndigheder, kriminalforsorgen og misbrugsbehandlingen._NEWLINE_I 2014 gennemf\xc3\xb8rtes det f\xc3\xb8rste laboratoriestudie i Danmark af crack-kokain. Studiet inkluderede analyser af 110 urinpr\xc3\xb8ver fra brugere af kokain, anonymt indsamlet fra misbrugslaboratorier ved Bispebjerg Hospital, Aarhus Universitetshospital (Skejby), Psykiatrisk Center Sct. Hans, Vestre F\xc3\xa6ngsel Hospital og Sygehus Vendsyssel. Resultaterne er publiceret i Journal of Analytical Toxicology ._NEWLINE_Samlet viste unders\xc3\xb8gelsen, at 76% af pr\xc3\xb8verne indeholdt ED og/eller MED, som er helt specifikke biomark\xc3\xb8rer for rygning af crack-kokain. Pr\xc3\xa6valensen for rygning var st\xc3\xb8rst (92%) i urinpr\xc3\xb8ver fra de danske f\xc3\xa6ngsler. Nedbrydningsprodukter fra kokain kan p\xc3\xa5vises i dage efter indtagelse, og det kan derfor ikke fort\xc3\xa6lle noget om fordelingen af indtagelsesformer hos en enkelt person ud fra \xc3\xa9n pr\xc3\xb8ve. Finder man ED og/eller MED i pr\xc3\xb8ven, kan det tolkes som en sikker indikation for rygning af crack-kokain inden for de sidste 1-2 dage._NEWLINE_Unders\xc3\xb8gelsen viser klart, at n\xc3\xa5r brugen af kokain er blevet problematisk (og der har v\xc3\xa6ret behov for laboratorieanalyser), ses en markant h\xc3\xb8j pr\xc3\xa6valens for crack-rygning._NEWLINE_Det er ogs\xc3\xa5 bem\xc3\xa6rkelsesv\xc3\xa6rdigt, at unders\xc3\xb8gelsen viser over tre gange h\xc3\xb8jere estimat for crack-rygning end EMCDDA\xe2\x80\x99s sk\xc3\xb8n over crack-rygere blandt kokain-brugere i behandling.'